Go nna mokima ka tsela e e feteletseng go ka dira gore motho a feleletse a na le mathata a le mantsi a botsogo. Dr. Scott Loren-Selco, yo e leng ngaka e e alafang malwetse a boboko kwa University of Southern California Medical Center, o tlhagisa ka kotsi ya bolwetse jwa sukiri jwa Type 2 mo bathong ba ba sa leng babotlana, ba bakima ka tsela e e feteletseng. (Bona Tsogang! ya May 8, 2003.) A re: “Jaanong re bona bothata jono ka dinako tsotlhe, mme ke a go bolelela, bo a tshosa. Ke bolelela [batho ba ke ba alafang ba bakima] gore nka nna ka ba isa kwa dikamoreng tsa bookelo tsa batho ba ba tshwerweng ke bolwetse jwa sukiri go ba bontsha fela se se ka nnang sa direga ka bone: batho ba ba difofu, ba ba kgaotsweng dikarolo dingwe tsa mmele, le ba bangwe ba bantsintsi ba ba golafetseng gotlhelele ka gonne ba na le [bolwetse jwa sukiri] jwa type 2—e bile botlhe ba le bakima thata.” Ke eng se se bakang bothata jono? Loren-Selco a re: “Ba kgona go reka dibanse tse dikgolo tse ba di jang ka nama le ditšhipisi—mme fa ba di batla ba a di newa. Ga go na ope yo o ba bolelelang gore seno se phoso—nnyaa, dikhampani tse di dirang dijo tseno ga di na go ba bolelela, mme tota le dingaka di le dintsi, ka di sa rutiwa sepe ka dijo tse di otlang.”